Nicolae Ciucă le cere liberalilor să nu mai dea vina pe alţii. Cine nu-şi asumă ce face, nu este politician
Duminică, 24 martie, Nicolae Ciucă, președintele PNL, a mers la Ianca, în județul Brăila. Liberalii și-au prezentat candidații acolo pentru alegerile locale.
În acest context, şeful PNL a transmis că este crucial ca politicienii să comunice cu oamenii, să le explice realizările guvernării liberale, dar și aspectele care nu au fost îndeplinite.
Politicienii care dau vina pe alţii pentru lipsa lor de realizări nu se pot numi, de fapt, politicieni, adaugă Ciucă.
"Cine dă vina pe altcineva, nu este om politic şi responsabil, nu îşi asumă.
Dacă te duci în faţa oamenilor trebuie să îţi asumi toate chestiunile şi să le spui oamenilor: fraţilor, atât am putut, mai mult nu am reuşit, vedem ce putem face de aici înainte", a subliniat Nicolae Ciucă.
Preşedintele PNL a indicat şi ce calităţi trebuie să aibă un candidat pentru a fi ales. Trebuie să fie serios, truditor, să aibă spirit de sacrificiu. Mai mult, să fie dedicat oamenilor şi localităţii pe care o reprezintă, spune Nicolae Ciucă.
Nevoia dialogului între politicieni şi cetăţeni
El îi mai îndeamnă pe liberali să le explice românilor ce au făcut, cu adevărat, cât timp s-au aflat la putere. Să nu ascundă ce nu s-a făcut bine şi ce proiecte mai trebuie terminate.
"Primarul, gospodăria primarului sunt cartea de vizită a localităţii. Când spun gospodăria primarului nu mă refer la cea personală, mă refer la comună, la oraş, despre asta este vorba. (…)
Oamenii merg la urne şi se întreabă pe cine să votez, mai ales că PNL resimte o erodare a ceea ce a însemnat asumarea guvernării de la finele anului 2019, până astăzi, cu perioade destul de complicate, unele la care nu s-ar fi gândit nimeni, cu probleme la care de multe ori am refuzat să ne gândim că ne-am putea confrunta cu ele, dar iacătă, viaţa ne duce acolo unde nu ne aşteptăm.
Şi într-adevăr, PNL s-a aflat la guvernare în toată această perioadă, asumându-şi această responsabilitate cu toate riscurile. Dar asta nu înseamnă că nu trebuie să vorbim cu oamenii, cu aceia care se duc să voteze, să le explicăm ce s-a întâmplat, ce am făcut bine şi ce nu am făcut bine sau ceea ce nu am terminat", a mai indicat liderul liberalilor.
Între oamenii politici şi cetăţenii României trebuie să fie un dialog permanent, mai spune Nicolae Ciucă.
Oamenii înţeleg foarte bine ce se întâmplă, atât timp cât li se vorbeşte corect şi onest.
"Este nevoie ca acest dialog să se petreacă permanent între oamenii politici şi cetăţeni şi să existe acea onestitate în care să le spunem oamenilor franc, în faţă, despre ce este vorba. Oamenii înţeleg, să ştiţi", a punctat preşedintele PNL.
Fără stabilitate politică nu se poate realiza nimic în România
Nicolae Ciucă mai subliniază că liberalii au fost un pilon de stabilitate pentru România. Ţara a fost ţinută în echilibru. Fără această stabilitate politică nu s-ar fi putut discuta de niciun progres sau proiect îndeplinit pentru România, spune el.
Iar oamenilor trebuie să li se comunice clar toate aceste realizări, fără să se dea vina pe unii sau pe alţii pentru nerealizări.
"Trebuie să ne facem timpul necesar pentru a explica oamenilor tot ceea ce s-a întâmplat bine în ţară, cu toate problemele care au fost, şi de pandemie, şi de criza energetică, şi de criza lanţurilor de aprovizionare, şi de inflaţie.
Într-adevăr, pe această guvernare, fie că am avut guvernarea asumată sută la sută PNL, fie că am fost în alianţă fie cu unii, fie cu ceilalţi, dar am fost la guvernare, am avut prim-ministru şi am reuşit să ţinem ţara în echilibru, am reuşit să asigurăm stabilitatea politică a ţării pentru că fără stabilitate politică astăzi nu puteam să discutăm de niciun fel de realizare, de niciun fel de progres, de niciun fel de dezvoltare, de niciun fel de proiecte care s-au îndeplinit.
La fel de bine trebuie să le spunem oamenilor ce nu am reuşit să facem, fără să dăm vina pe altcineva", a încheiat Nicolae Ciucă mesajul său.